Informácia
o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia práce v oblasti pôsobnosti orgánov štátnej banskej správy za rok 2007

1.  Úvod
Ústava Slovenskej republiky zaručuje zamestnancom právo na spravodlivé a uspokojujúce pracovné podmienky. Súbor všeobecne záväzných právnych predpisov, najmä Zákonník práce, zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení zákona č. 309/2007 Z. z. (ďalej len „zákon č. 124/2006 Z. z.), zákon č. 126/2006 Z. z. o verejnom zdravotníctve a o zmene a doplnení niektorých zákonov (ďalej len zákon č. 126/2006 Z. z.), zákon č.  355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov a v oblasti pôsobnosti orgánov štátnej banskej správy (ďalej len zákon č. 355/2007 Z. z.), zákon SNR č. 51/1988 Zb. o banskej činnosti, výbušninách a o štátnej banskej správe v znení neskorších predpisov (ďalej len zákon č. 51/1988 Zb.) vytvárajú a podrobne upravujú zákonné podmienky vykonávania práce zaručujúce zamestnancom v potrebnej miere najmä ochranu bezpečnosti a zdravia pri práci. Systémom zákonných opatrení sa u zamestnávateľov sleduje vytváranie a udržiavanie takých pracovných podmienok, ktoré okrem iného zaistia pri práci bezpečnosť a ochranu života a zdravia zamestnancov i bezpečnosť prevádzky. 
Len dôsledné dodržiavanie predpisov a plnenie osobitných úloh v oblasti ochrany zdravia zamestnancov a bezpečnosti prevádzky  zamestnávateľmi ako aj zamestnancami v súčinnosti s aktívnou odbornou kontrolou orgánov dozoru spojenou s dôsledným vyžadovaním plnenia povinností vyplývajúcich z všeobecne záväzných právnych predpisov v oblasti bezpečnosti práce a prevádzky môže viesť k ekonomickému ako aj sociálnemu rozvoju organizácií a splneniu zámerov prijatých v oblasti znižovania úrazovosti v Slovenskej republike.

2.	Orgány dozoru
Pri vykonávaní banskej činnosti, činnosti vykonávanej banským spôsobom, a pri výrobe výbušnín ako aj používaní výbušnín na trhacie a ohňostrojné práce  vykonávajú hlavný dozor orgány štátnej banskej správy a to Ministerstvo hospodárstva Slovenskej republiky, Hlavný banský úrad a obvodné banské úrady Slovenskej republiky. Ich kompetencie sú podrobne upravené v § 39, § 39a, § 40 a v § 41 zákona č. 51/1988 Zb. ako aj v zákone č. 124/2006 Z. z. 
Ministerstvo hospodárstva Slovenskej republiky ako ústredný orgán štátnej správy riadi výkon štátnej banskej správy, zabezpečuje a koordinuje v súčinnosti s ostatnými ústrednými orgánmi Slovenskej republiky úlohy medzinárodnej spolupráce v oblasti pôsobnosti štátnej banskej správy, rozhoduje o odvolaniach vo veciach, v ktorých v prvom stupni rozhodol Hlavný banský úrad.
Hlavný banský úrad a obvodné banské úrady ako orgány hlavného dozoru vykonávajú hlavný dozor nad dodržiavaním zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov, zákona SNR č. 51/1988 Zb. a predpisov vydaných na ich základe a iných všeobecne záväzných právnych predpisov, ak upravujú ochranu a využívanie ložísk nerastov, bezpečnosť prevádzky, zabezpečenie chránených objektov a záujmov pred účinkami banskej činnosti, výučbu strelmajstrov, technických vedúcich odstrelov, odpaľovačov ohňostrojov, pyrotechnikov a predavačov pyrotechnických výrobkov, ako aj výrobu a používanie výbušnín na trhacie práce a ohňostrojné práce, bezpečnosť a ochranu zdravia pri práci, bezpečnosť technických zariadení, požiarnu ochranu v podzemí a pracovné podmienky, v organizáciách pri vykonávaní banskej činnosti a činnosti vykonávanej banským spôsobom a pri výrobe, používaní a tranzite výbušnín na trhacie práce a ohňostrojné práce. Sú tiež orgánmi dohľadu podľa zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov, ako aj orgánmi, ktoré v súčinnosti s inšpekciou životného prostredia Slovenskej republiky vykonávajú štátnu správu na úseku prevencie závažných priemyselných havárií podľa zákona č. 261/2002 Z. z. o prevencii závažných priemyselných havárií a o zmene a doplnení niektorých zákonov v úplnom znení (ďalej len „zákon 261/2002 Z. z.“). 
Miestna príslušnosť obvodných banských úradov je vymedzená v § 1 vyhlášky Ministerstva hospodárstva SR č. 333/1996 Z. z., ktorou sa ustanovujú obvody pôsobnosti jednotlivých obvodných banských úradov.

3.  Ciele, úlohy a priority dozorného orgánu v danom roku
	Jednou z hlavných úloh orgánov štátnej banskej správy v oblasti bezpečnosti práce a prevádzky je presadzovanie bezpečnosti a ochrany zdravia pri práci a pracovných podmienok v organizáciách pri vykonávaní banskej činnosti, činnosti vykonávanej banským spôsobom ako aj pri výrobe a používaní výbušnín na trhacie práce a ohňostrojné práce podľa kompetencií vymedzených zákonom č. 51/1988 Zb. Hlavným cieľom pôsobenia orgánov štátnej banskej správy je v oblasti svojej pôsobnosti, v súlade so zákonnými kompetenciami jednotlivých orgánov štátnej banskej správy zákonným a nekompromisným vyžadovaním dodržiavania platných právnych predpisov zamestnancami ako aj zamestnávateľmi presadiť vytváranie a udržiavanie zákonných podmienok vykonávania práce, ktoré zamestnancom v potrebnej miere zaručia najmä ochranu bezpečnosti a zdravia pri práci.
Hlavný banský úrad a obvodné banské úrady majú každoročne okrem plnenia štandardných úloh v pláne hlavných úloh v oblasti bezpečnosti a ochrany zdravia pri práci a bezpečnosti prevádzky stanovené aj osobitné úlohy. Tieto úlohy každoročne stanovuje Hlavný banský úrad na základe návrhov jednotlivých obvodných banských úradov podľa aktuálnych poznatkov z výkonu hlavného dozoru. Plneniu hlavných úloh je s ohľadom na ich aktuálnosť venovaná osobitná pozornosť. V roku 2007 medzi najvýznamnejšie úlohy patrila kontrola dodržiavania evidencie a registrácie pracovných úrazov v súlade so zákonom č. 124/2006 Z. z. a vyhláškou Ministerstva práce, sociálnych vecí a rodiny Slovenskej republiky č. 500/2006 Z. z., ktorou sa stanovuje vzor tlačiva o registrovanom pracovnom úraze, ďalej kontrola dodržiavania predpisov upravujúcich bezpečnosť práce a prevádzky na podzemných stavbách diaľničných tunelov, zabezpečovanie banskej záchrannej služby ako aj prevádzky  vyhradených technických zariadení.  Predmetom osobitných špecializovaných kontrol bol výkon trhacích prác, stav prevádzkovaných technických zariadení a aktuálnosť a vyhotovenie prevádzkovej dokumentácie. V súlade so zákonom č. 261/2002 Z. z. obvodné banské úrady sa aktívne zúčastňovali pri vykonávaní koordinovaných kontrol na úseku prevencie závažných priemyselných havárií v dozorovaných organizáciách. Koordinované kontroly boli vykonávané podľa plánu koordinovaných kontrol podnikov na rok 2007, ktorý po prerokovaní s príslušnými orgánmi schválila Slovenská inšpekcia životného prostredia.

4.	Subjekty kontrolované dozorným orgánom
Pri kontrolnej činnosti bola najväčšia pozornosť venovaná organizáciám, zamestnávajúcich do 49 zamestnancov. Takýchto organizácií (subjektov) bolo kontrolovaných 301 čo je 55 % z celkového počtu kontrolovaných subjektov.
Pri výkone hlavného dozoru orgánov štátnej banskej správy bolo v roku 2007 kontrolovaných celkom 549 subjektov, čo je o 62 kontrolovaných subjektov menej ako v roku 2006. Pokles počtu subjektov kontrolovaných orgánmi štátnej banskej správy v roku 2007 bol čiastočne dôsledkom spájania subjektov do väčších celkov vykonávajúcich činnosť vo viacerých lokalitách a čiastočne dôsledkom zvyšovania počtu výkonov pri iných činnostiach vyplývajúcich z rozširovania kompetencií orgánov štátnej banskej správy.  Počty kontrolovaných subjektov v členení podľa právnej formy a počtu zamestnancov sú uvedené v tabuľke č. 1 prílohy tejto správy.

5.	Zistený stav v subjektoch kontrolovaných dozorným orgánom
V roku 2007 bolo v kontrolovaných subjektoch vykonaných v oblasti BOZP celkom 1310 výkonov,  čo je o 89 viac ako v roku 2006. Pri výkone hlavného dozoru orgánmi štátnej banskej správy bolo pri previerkach stavu BOZP zistených 559 nedostatkov. Oproti roku 2006 sa počet zistených nedostatkov znížil o 102, čo je menej o 15,4%. Prehľad dozorných výkonov, porušení predpisov podľa objektov a podľa odvetvovej klasifikácie ekonomických činností (OKEČ) sú špecifikované v tabuľkách č. 2, 3 a 4 prílohy tejto správy. Vykázaný nižší počet zistených nedostatkov súvisí s rastúcou zodpovednosťou k riešeniu problematiky bezpečnosti práce a prevádzky u dozorovaných organizácií, stabilizáciou podnikateľských subjektov vykonávajúcich činnosti v dozorovanej oblasti ako aj menším počtom kontrolovaných subjektov tak ako je uvedené v bode 4 správy.
 
6.	Najzávažnejšie zistenia dozorného orgánu v kontrolovaných subjektoch
K najzávažnejším zisteným nedostatkom v roku 2007 patria nedostatky zistené v oblasti dodržiavania predpisov upravujúcich bezpečnosť práce a prevádzky pri vykonávaní banskej činnosti a činnosti vykonávanej banským spôsobom pri dobývaní ložísk úžitkových nerastov, nedostatky v prevádzkovej dokumentácii ako aj v dokumentácii pri prevádzkovaní vyhradených technických zariadení, zabezpečovaní objektov alebo pracovísk podľa predpisov na zaistenie bezpečnosti práce a prevádzky ako aj nedostatky pri používaní výbušnín na trhacie práce. Väčšina zistených nedostatkov v oblasti bezpečnosti práce a prevádzky vyplýva z nedostatočnej praxe, ako aj odborného vzdelania zamestnancov.  

7.	Nápravné opatrenia dozorného orgánu
Za účelom zabezpečenie nápravy - odstránenia zistených nedostatkov banský inšpektori v súlade so zákonnými kompetenciami už počas inšpekčných prehliadok, prípadne vyšetrovania mimoriadnych udalostí vykonávajú príslušné zákonné opatrenia priamo na mieste v kontrolovaných subjektoch tým, že vydaním záväzného príkazu nariaďujú technické a organizačné, opatrenia. V nevyhnutných prípadoch, pri ktorých došlo k zrejmému a bezprostrednému ohrozeniu verejného záujmu, najmä bezpečnosti a ochrany zdravia pri práci, bezpečnosti prevádzky a technických zariadení a ktoré nebolo možné ihneď na mieste odstrániť, bolo banskými inšpektormi priamo na mieste nariadené zastavenie prevádzky, alebo jej časti, prípadne konkrétnych technických zariadení, a to v nevyhnutnom rozsahu až do odstránenia nedostatkov. V osobitných prípadoch orgány dozoru – obvodné banské úrady na zaistenie bezpečnosti a ochrany zdravia pri práci a bezpečnosti prevádzky nariaďovali vykonanie nevyhnutných opatrení na odstraňovanie zistených nedostatkov vydaním rozhodnutia úradu. 
Prehľad rozhodnutí podľa druhu vo veci zákazu prevádzky strojných zariadení vydaných orgánmi štátnej banskej správy je uvedený v tabuľke č. 6  prílohy tejto správy. Z prehľadu vyplýva, že počet rozhodnutí v roku 2007 o zákaze používania strojných zariadení stúpol oproti roku 2006 o viac ako 25% a počet oprávnení odobratých  organizáciám päťnásobne. 

8.	Sankčné opatrenia dozorného orgánu

	Súčasťou nápravných opatrení boli aj výchovné a sankčné opatrenia orgánov hlavného dozoru.
V súvislosti s porušovaním predpisov o bezpečnosti a ochrane zdravia pri práci a bezpečnosti prevádzky pri vykonávaní činností podliehajúcich hlavnému dozoru orgánov štátnej banskej správy boli ukladané sankcie. Jednotlivcom bolo uložených 102 blokových pokút a 16 pokút v správnom konaní v celkovej výške 237 000 Sk, čo je v porovnaním s rokom 2006 viac o 103 400 Sk. Organizáciám bolo uložených v správnom konaní 36 pokút v celkovej výške 4 047 000 Sk. Prehľad o uložených pokutách s porovnaním s rokom 2006 je v tabuľke č. 5 prílohy tejto správy. 
Organizáciám bolo v priebehu roku 2007 odobraté celkom 25 oprávnení pre vykonávanie činnosti. 
Okrem toho v roku 2007 rozhodnutím orgánu hlavného dozoru bola v 8 prípadoch zakázaná prevádzka strojov a zariadení, v dvoch prípadoch bolo zakázané používanie výrobných a prevádzkových priestorov, v dvoch prípadoch bolo zakázané používanie technológie, činnosti  a v jednom prípade bolo zakázané vykonávanie činnosti bez oprávnenia. 

9.	Stav a vývoj pracovných úrazov a chorôb z povolania
Vykonávanie činností v bezprostrednom styku s horninovým masívom v podzemí ako aj na povrchu je spojené s neustálym rizikom ohrozenia a poškodenia zdravie v dôsledku úrazov a chorôb z povolania. Práca vykonávaná v súvislosti s banskou činnosťou ako aj činnosťou vykonávanou banským spôsobom v podzemí aj na povrchu je sústavne vykonávaná v prostredí neustáleho rizika poškodenia zdravia zamestnancov v dôsledku neustáleho pôsobenia nepriaznivých vonkajších vplyvov ako je prašnosť, hluk, vibrácie, vlhkosť, teplo, chlad  a iné. V dôsledku pôsobenia vonkajších nepriaznivých vplyvov, ktoré nie je možné v súčasnej dobe spoľahlivo vylúčiť pretrváva zvýšené ohrozenie zdravia i života zamestnancov a tým aj k vyššiemu výskytu pracovných úrazov a chorôb z povolania. Na stav úrazovosti má nepriaznivý vplyv aj súčasný vývoj v spoločnosti, kedy sa povolania spojené s banskou činnosťou ako aj činnosťou vykonávanou banským spôsobom stali neatraktívne. Stredné ako aj vysoké školy prestali vychovávať banských odborníkov, čo priamo prejavuje  na znižovaní odbornej spôsobilosti zamestnancov ako aj zvyšovaní rizika ich ohrozenia v dôsledku pôsobenia vplyvov prostredia.
Vývoj pracovnej úrazovosti v roku 2007 možno v porovnaní s rokom 2006 považovať za stabilný. Je odrazom stavu kvality zamestnancov ako aj rizika práce v podzemných prevádzkach uholných ako aj neuholných baní, kde došlo v sledovanom období k prevažnému počtu registrovaných pracovných úrazov.
V roku 2007 došlo celkove ku 5 smrteľným úrazom, 12 prípadom ťažkej ujmy na zdraví, 487 ostatným registrovaným pracovným úrazom (z toho bolo 18 úrazov, pri ktorých bola predpokladaná alebo skutočná dĺžka liečenia najmenej 42 dní). Porovnaním s rokom 2006 je zrejmé, že v roku 2007 došlo k poklesu o jeden smrteľný úraz a k nárastu celkového počtu registrovaných pracovných úrazov o dva. Celkove pri zohľadnení mierneho nárastu počtu zamestnancov v porovnaní s rokom 2006 možno stav úrazovosti považovať za stabilizovaný. Počet smrteľných pracovných úrazov, ku ktorým došlo v prevažnej miere v prevádzkach pri vykonávaní banskej činnosti je i napriek poklesu neuspokojivý.
Problematické je porovnávanie údajov ŤPÚ/ŤUZ uvedených v tabuľkách č. 8 a č. 10 prílohy. V uvedených údajoch za obdobie VII. – XII. 2006 sú okrem úrazov, pri ktorých došlo k ťažkej ujme na zdraví evidované aj úrazy, pri ktorých bola predpokladaná alebo skutočná dĺžka liečenia najmenej 42 dní. 
Vývoj úrazovosti je zrejmý z priložených tabuliek č. 7, 8, 9, 10, 12 a 13. Počet nových chorôb z povolania v porovnaní s rokom 2006 stúpol zo 150 na 234. Vývoj pracovnej úrazovosti a chorôb z povolania je uvedený v tabuľke č. 11 prílohy tejto správy. Tabuľka je neúplná z dôvodu, že údaje o skutočnej dobe pracovnej neschopnosti v dôsledku pracovných úrazov dozorované organizácie orgánom hlavného dozoru nenahlasujú. 
	
10.	Spolupráca dozorného orgánu
	
Spolupráca v oblasti bezpečnosti a ochrany zdravia pri práci (ďalej len „BOZP“) sa realizovala s Odborovým zväzom pracovníkov baní, geológie a naftového priemyslu SR, Slovenskou banskou komorou, Slovenskou baníckou spoločnosťou, Slovenskou spoločnosťou pre vŕtacie a trhacie práce, Slovenským ústavom technickej normalizácie, niektorými SKTC, v oblasti výbušnín a vyšetrovania závažných pracovných úrazov s krajskými a okresnými riaditeľstvami Policajného zboru SR, v oblasti predaja pyrotechnických výrobkov so Slovenskou obchodnou inšpekciou, pri vyšetrovní havárií a závažných pracovných úrazov s Kriminalistickým a expertíznym ústavom, v rámci konzultácií  a prípravy vysokoškolsky vzdelaných odborníkov v oblasti baníctva s Technickou univerzitou – fakultou BERG v Košiciach a inými zložkami verejnej správy.
V súlade so zákonom č. 261/2002 Z. z. o prevencii závažných priemyselných havárií a o zmene a doplnení niektorých zákonov boli vykonávané koordinované kontroly na úseku prevencie závažných priemyselných havárií v podnikoch, na ktoré sa vzťahuje tento zákon v súčinnosti so Slovenskou inšpekciou životného prostredia Slovenskej republiky.

11.	Hodnotenie stavu ochrany práce v roku 2007 v SR

Z poznatkov získaných inšpekčnou činnosťou v roku 2007 vyplýva skutočnosť, že starostlivosť o bezpečnosť a ochranu zdravia pri práci, nie je v popredí záujmu väčšiny preverovaných subjektov. Úroveň pracovných podmienok veľmi často odzrkadľuje ekonomické možnosti zamestnávateľov. Zamestnávatelia odôvodňujú neplnenie niektorých úloh v oblasti ochrany práce predovšetkým zlým ekonomickým stavom organizácie. Zistený stav je aj dôsledkom nedostatočného právneho vedomia zamestnancov ako aj zamestnávateľov, ktorí dávajú väčší dôraz na odstraňovanie nedostatkov zistených orgánmi hlavného dozoru ako na vlastnú prevenciu. 
Napriek zisteným nedostatkom možno v dozorovaných organizáciách s prevažujúcou zahraničnou kapitálovou účasťou pozitívne hodnotiť vážnosť, s akou popri riešení hospodárskych problémov pristupujú rovnocenne i k primeranému riešeniu problematiky bezpečnosti práce a prevádzky na všetkých úrovniach riadenia. Dôležitú úlohu tu zohráva aj neustále zvyšovanie technickej úrovne používaných technických zariadení.

12. Opatrenia dozorného orgánu na zlepšenie stavu
Pre zlepšenie stavu ochrany práce v oblasti BOZP je v nasledujúcom období potrebné naďalej realizovať opatrenia na zlepšenie stavu bezpečnosti a ochrany zdravia pri práci, ktoré boli prijaté v prílohe k Uzneseniu vlády Slovenskej republiky č. 475 z 11. júna 2003 ako aj úlohy vyplývajúce z návrhu „Koncepcie bezpečnosti a ochrany zdravia pri práci v SR na roky 2008 – 2012“ rozpracovaného na podmienky dozoru obvodných banských úradov a Hlavného banského úradu. 
Hlavný banský úrad a obvodné banské úrady – orgány štátnej banskej správy vykonávajúce hlavný dozor podľa § 39 ods. 1 písmeno a) a písmeno b) zákona SNR č. 52/1988 Zb. o banskej činnosti, výbušninách a o štátnej banskej správe v znení neskorších predpisov musia pre zlepšenie stavu v oblasti bezpečnosti práce a prevádzky v oblasti svojej pôsobnosti a s tým súvisiaceho 20% zníženia úrazovosti do roku 2012 zamerať výkon dozornej činnosti najmä na:
-	dosiahnutie znalosti bezpečnostných predpisov u zodpovedných vedúcich zamestnancov v rozsahu potrebnom pre odborné a bezpečné riadenie vykonávanej činnosti,
-	vyžadovanie dokonalej znalosti všetkých predpisov, technologických a pracovných postupov, ktoré sa vzťahujú na vykonávané činnosti,
-	zabezpečenie včasnej informovanosti pri zmene predpisov, technologických postupov a pracovných podmienok,
-	zabezpečenie znalosti rizík a pravidiel správania sa pri hroziacom riziku;
-	vyžadovanie zvýšenej kontroly orgánmi odborného dozoru a odborné a personálne posilnenie týchto orgánov v dozorovaných organizáciách,
-	zabezpečenie „Pravidiel bezpečnej práce“ pre každého zamestnanca v rizikových odvetviach a na pracoviskách s rizikom práce,
-	vyžadovanie znalosti predpisov na zaistenie BOZP u zodpovedných vedúcich zamestnancov v rozsahu potrebnom na odborné riadenie bezpečného výkonu práce,
-	venovanie zvýšenej pozornosti malým a stredne veľkým podnikom vo všetkých oblastiach BOZP,
-	sledovanie a vyhodnocovanie vývoja úrazovosti a chorôb z povolania na každej úrovni a kontrolnú a poradenskú činnosť zamerať na oblasti a subjekty s nepriaznivým vývojom, navrhnúť potrebné opatrenia vrátane prípadných zmien v predpisoch,
-	sústavné sledovanie pracovného prostredia a jeho zložiek, ktoré môžu ohroziť zamestnancov a včas prijímať potrebné opatrenia vrátane legislatívnych,
-	podporu výučby o  BOZP na stredných a vysokých školách,
-	zvýšenú pozornosť bezpečnostným predpisom pri vykonávaní vstupných  školení novoprijatých zamestnancov u rizikových skupín najmä u mladých zamestnancov ako aj tým, ktorí predtým nepracovali pri vykonávaní banskej činnosti a činnosti vykonávanej banským spôsobom,
-	zabezpečenie pravidelnosti a odbornej úrovne opakovaných školení pri zohľadnení konkrétnych podmienok jednotlivých pracovísk,
-	zvyšovanie právneho a spoločenského vedomia zamestnancov a zamestnávateľov v oblasti BOZP,
-	dozor pri činnostiach v subjektoch, kde bolo pri doterajšej kontrolnej činnosti zistených najviac nedostatkov závažného charakteru,
-	propagovanie vo verejnosti najnovších informácií z oblasti bezpečnosti a ochrany zdravia pri práci a uvádzanie nových predpisov do praxe s dôrazom na prevenciu vzniku pracovných úrazov a chorôb z povolania, zlepšovanie pracovných podmienok a na zvyšovanie kultúry práce,
-	postupné dosiahnutie intervalu kontrol vykonávaných orgánmi hlavného dozoru u stálych pracovísk v roku 2012 minimálne jeden krát za rok a u ostatných pracovísk námatkove v organizácii jeden krát za šesť mesiacov,
-	dôslednejšie využívanie sankčných opatrení pri opakovanom, prípadne častom porušovaní technologickej disciplíny a predpisov upravujúcich BOZP.

13.	Činnosť dozorného orgánu 

13.1 	Personálne údaje
Plnenie úloh hlavného dozoru štátnej banskej správy v oblasti bezpečnosti práce a prevádzky pri vykonávaní banskej činnosti a činnosti vykonávanej banským spôsobom  v roku 2007 okrem vedúcich oddelení bezpečnosti zabezpečovali na Hlavnom banskom úrade traja hlavní banskí inšpektori a na piatich obvodných banských úradoch 9 obvodných banských inšpektorov. Oproti roku 2006 bol celkový priemerný počet banských inšpektorov vykonávajúcich hlavný dozor v oblasti bezpečnosti práce a prevádzky nižší o dvoch zamestnancov. Na prijímanie nových zamestnancov  v roku 2007 mali negatívny vplyv okrem nevýhodných platových podmienok aj ďalšie podmienky dané platným zákonom o štátnej službe. 

13.2     Výkony v štátnej banskej správe
Prehľad počtu inšpekčných prehliadok vykonaných štátnou banskou správou za rok 2007 je uvedený v tabuľke č. 2 v prílohe tejto správy. V roku 2007 bolo v porovnaní s rokom 2006 vykonaných menej o 184 previerok bezpečnosti práce a prevádzky. Pri tom bol v roku 2007 celkový počet výkonov vyšší o 89, čo poukazuje na znižovanie podielu výkonu hlavného dozoru v oblasti bezpečnosti práce a prevádzky.

13.3	Poradenská činnosť
V rámci bezplatnej poradenskej činnosti v roku 2007 poskytli orgány štátnej banskej správy 134 poradenstiev z toho 123 z oblasti BOZP a 11 podľa osobitných predpisov. Prehľad je uvedený v tabuľke č. 2 prílohe správy. Poradenstvo bolo najčastejšie poskytované v oblasti technických zariadení a evidencie a registrácie pracovných úrazov.

13.4	Poskytovanie informácií
Informácie orgánmi štátnej banskej správy boli poskytované v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov v znení neskorších predpisov (zákon o slobode informácií). 

13.5	Sťažnosti a podnety
Na hlavnom banskom úrade a na obvodných banských úradoch SR nebola v roku 2007 v oblasti bezpečnosti práce a prevádzky podaná ani postúpená žiadna petícia. Celkom bolo prijaté a vybavené 9 sťažností a 58 podnetov.

13.6	Príprava predpisov a technická normalizácia
 	
V oblasti legislatívy sa zamestnanci Hlavného banského úradu a obvodných banských úradov aktívne zúčastňovali na tvorbe a príprave novely banského zákona a novely zákona č. 51/1988 Zb. Ďalej sa zúčastnili na pripomienkovaní pripravovanej vyhlášky Ministerstva práce, sociálnych vecí a rodiny SR na zaistenie bezpečnosti a ochrany zdravia pri práci s technickými zariadeniami a o zaistení bezpečnosti technických zariadení. 
V oblasti technickej normalizácie Hlavný banský úrad spolupracuje so Slovenským ústavom technickej normalizácie (SÚTN) pri preberaní technických noriem z európskych noriem podľa požiadaviek SÚTN. Najväčšie zastúpenie posudzovaných noriem majú normy z oblasti elektrických inštalácií a zariadení.
Zástupca Hlavného banského úradu je členom stálej pracovnej skupiny pre bezpečnosť práce v baniach v rámci Poradného výboru pre bezpečnosť a ochranu zdravia pri práci Európskej Komisie. Stála pracovná skupina sa zaoberá otázkami týkajúcimi sa bezpečnosti a ochrany zdravia pri práci v baniach. Okrem iného vypracováva pripomienky ku Komisiou navrhnutej legislatíve, ktorá môže mať významný dopad na bezpečnosť a ochranu zdravia pri práci v baniach a inom ťažobnom priemysle. Vytvorenie stálej pracovnej skupiny si vyžiadalo výnimočné postavenie baní z pohľadu špecifických pracovných podmienok, rizík, častej zmeny pracovných podmienok, nebezpečenstva výbuchov, zaplynovania, požiarov a pod.

14.	Záver
Pre zvýšenie účinnosti a efektívnosti inšpekčnej činnosti orgánov štátnej banskej správy je potrebné pokračovať v súlade s navrhovanými zásadami „Koncepcie bezpečnosti a ochrany zdravia pri práci v Slovenskej republike na roky 2008 až 2012“ ktorej súčasťou sú opatrenia na zníženie počtu pracovných úrazov v SR v rokoch 2008 – 2012 a Koncepcia bezpečnosti a ochrany zdravia pri práci v Slovenskej republike na roky 2008 – 2012 rozpracované na podmienky obvodných banských úradov a Hlavného banského úradu. Naďalej prehlbovať odbornú úroveň banských inšpektorov a zabezpečiť ich primerané ohodnotenie ako aj technické vybavenie, so zámerom vytvorenia predpokladov pre zabezpečenie 20% zníženia úrazovosti do roku 2012.